Informatīvais ziņojums

par Ministru kabineta š.g. 29.novembra sēdes darba kartības punktu

“Par 2011.gada 5.-6.decembra Eiropas Savienības Konkurētspējas ministru padomē izskatāmajiem jautājumiem”

## Š.g. 5.-6.decembrī Briselē (Beļģijā) notiks Eiropas Savienības Konkurētspējas ministru padome. Plānots, ka tajā tiks izskatīti šādi jautājumi, kas ir Izglītības un zinātnes ministrijas kompetencē:

1. Padomes secinājumi par vienotās plānošanas iniciatīvu sākšanu šādās jomās: „Veselīgas un produktīvas jūras un okeāni”, „Urbānā Eiropa – globāli urbāni izaicinājumi, vienoti Eiropas risinājumi”, „Pieslēdzoties Eiropas klimata zināšanām”, „Ūdens izaicinājumi mainīgajai pasaulei” un „Mikrobiālais izaicinājums – draudošas briesmas cilvēces veselībai”;

2. Padomes secinājumi par partnerībām pētniecībā un inovācijā.

1. Padomes secinājumi par vienotās plānošanas iniciatīvu sākšanu šādās jomās: „Veselīgas un produktīvas jūras un okeāni”, „Urbānā Eiropa – globāli urbāni izaicinājumi, vienoti Eiropas risinājumi”, „Pieslēdzoties Eiropas klimata zināšanām”, „Ūdens izaicinājumi mainīgajai pasaulei” un „Mikrobiālais izaicinājums – draudošas briesmas cilvēces veselībai”

Pēc Eiropas Komisijas (EK) 2008. gada 15. jūlija paziņojuma „Ceļā uz pētniecības vienotu plānošanu: sadarboties, lai risinātu kopīgas problēmas efektīvākam risinājumam” par vienoto plānošanu, 2008. gadā uzsākās vienotā plānošana kā dalībvalstu virzītu procesu uz brīvprātības pamatiem un atvērtas piekļuves principiem, un 2010.gadā tika uzsāktas trīs pirmās vienotās plānošanas iniciatīvas, t.s. „pirmais vilnis”: „Lauksaimniecība, droša pārtika un klimata izmaiņas”, „Veselīgs uzturs veselīgai dzīve” un „Kultūras mantojums un globālās pārmaiņas- jauns izaicinājums Eiropai”.

2010. gadā tika apstiprinātas 6 jaunas vienotās plānošanas iniciatīvu tēmas, t.s. „otrais vilnis”: „Mikrobiālais izaicinājums – draudošas briesmas cilvēces veselībai”, „Pieslēdzoties Eiropas klimata zināšanām (Clik'EU)”, „Vairāk gadu, labāka dzīve – demogrāfisko izmaiņu potenciāls un izaicinājums”, „Urbānā Eiropa – globālie izaicinājumi, vietējie risinājumi”, „Ūdens izaicinājumi mainīgajai pasaulei” un „Veselīgas un produktīvas jūras un okeāni”. „Otrā viļņa” vienotās plānošanas iniciatīvas dos ieguldījumu ES dalībvalstu sadrumstalotās pētniecības mazināšanā un pastiprinās prasmju, zināšanu un resursu mobilizāciju, kas sekmēs Eiropas vadošās lomas nostiprināšanu un konkurētspēju.

Dalībvalstis tiek aicinātas attīstīt kopīgu vīziju, izstrādāt Stratēģisko Pētniecības darba kārtību, izveidot un vadīt kopīgu vadības struktūru. Dalībvalstis tiek aicinātas veidot ekspertīzi EK ietvaros, un, ieviešot Stratēģisko Pētniecības darba kārtību un koordinējot vienotās plānošanas ieviešanu un nodrošinot vispārīgu saskaņu ar citām programmām un iniciatīvām, vienlaikus izvairoties no dublēšanās esošajās un nākotnes iniciatīvās.

Stratēģiskajai Pētniecības darba kārtībai jāparedz situācijas analīze, informācijas apmaiņa par nacionālajām programmām, pētniecības pasākumiem un kapacitātēm, jāapmainās ar informāciju, labākajām praksēm, metodoloģijām un vadlīnijām, jānosaka pētniecības pasākumu jomas, jānodrošina koordinācija un sinerģiju attīstība, pētniecības infrastruktūras pieejamība, jāiedrošina sadarbība starp publisko un privāto sektoru, jāsekmē daudzdisciplināra pieeja un jāstimulē sadarbība jūrniecības un jūrlietu sektoros, jāsekmē zināšanu, inovāciju pieejamība, jāattīsta tīkli starp pētniecības centriem par jūras un okeānu izpētes jautājumiem u.c.

EK tiek aicināta darboties kā koordinatoram, kas iesaka komplementārus pasākumus, lai atbalstītu vienoto plānošanu. Šādi pasākumi varētu nozīmēt kopēju koordināciju, vadības, pārvaldes struktūru un Stratēģiskās Pētniecības darba kārtības ieviešanu, datu, informācijas un analīzes nodrošināšanu. EK jānodrošina Stratēģiskās Pētniecības darba kārtības ieviešana caur ES pasākumiem un finansējumu. EK jāpiedāvā atbalsts iniciatīvu ieviešanā, nodrošinot to komplementaritāti ar citām programmām un iniciatīvām, īpaši ar nākamās Ietvarprogrammas pētniecībā un inovācijā Horizonts 2020 instrumentiem. EK regulāri jāziņo par vienotās plānošanas progresu un rezultātiem.

**Latvija atbalsta secinājumu projekta pieņemšanu un vienotas plānošanas pieeju pētniecības jomās**, kuras paredz risināt aktuālus sabiedrības veselībai svarīgus, sociālus un ekonomiskas dabas jautājumus, ar globalizāciju saistītas aktualitātes, kā arī ar klimata un vides pārmaiņu procesu saistītas problēmas.

**Latvija uzskata**, ka progress, kas sasniegts vienotajā plānošanā, kā arī pasākumi, kas tiek veikti vienotās plānošanas iniciatīvu sakarā, liecina, ka, tikai konsolidējot Eiropas pētniecības resursus, ir iespējama efektīva pētniecības veikšana, zināšanu pārneses un Eiropas Pētniecības telpas īstenošana, kas ir īpaši svarīgi laikā, kad Eiropas pētniecībai un inovācijai jārisina Eiropas un pasaules līmeņa problēmas, kur vienas valsts kapacitāte un resursi ir ierobežoti.

**Latvija norāda**, ka vienotā plānošana ir administratīvo un finansiālo pasākumu process, kas ļauj koncentrēt Eiropas pētniecības cilvēku, finanšu un administratīvos resursus, kā arī ļauj novērst pētniecības sadrumstalotības problēmu intelektuālā potenciāla un pieejamās pētniecības infrastruktūras ziņā.

**Vienlaikus Latvija norāda**, ka ne „pirmā viļņa”, ne „otrā viļņa” vienotās plānošanas iniciatīvas neaptver visas sociālās, drošības, klimata pārmaiņu, enerģētiskās krīzes, ekoloģiskās un citas problēmas, ar kurām saskaras Eiropas sabiedrība.

Tāpēc **Latvija uzskata**, ka jau tuvākajā nākotnē jāuzsāk jaunu vienotās plānošanas iniciatīvu izskatīšana, pievēršot uzmanību, ka arī tajās ES dalībvalstīs, kas ES iestājās 2004. gadā un vēlāk (EU-12), pētnieki risina dažādu zinātņu nozaru jautājumus, kas var kalpot par pamatu „trešā viļņa” vienotās plānošanas iniciatīvām, kā arī ne viena vien EU-12 valsts varētu kļūt par iniciatīvas vadošo valsti.

**2**. **Padomes secinājumi par partnerībām pētniecībā un inovācijā**

2011. gada 21. septembrī EK publicēja komunikāciju par partnerībām zinātnē un inovācijā.

Padome ir ņēmusi vērā EK atbildi uz rekomendācijām par programmu ARTEMIS un ENIAC pirmo vidusposma novērtējumu un iniciatīvās „Inovatīvi medikamenti”, *Clean Sky* un „Kurināmā elementi un ūdeņradis”, un EK informāciju par Eiropas inovāciju pilot-partnerību „Aktīva un veselīga novecošana AHA – pirmā pieredze pārvaldībā un procesos”. Padome atzīst, ka dalībvalstīm un Eiropas Savienībai (ES) jāstimulē efektīva esošo publisko un privāto resursu izmantošana pētniecībā un inovācijā un atzīmē, ka jau pastāv atšķirīgas partnerības kategorijas pētniecības un inovācijas jomā:

1. publiskā-publiskā partnerība (P2P), kā piemēram ERA-NET, ERA-NET Plus, 185. panta iniciatīvas, vienotās plānošanas iniciatīvas;

2. publiskā-privātā partnerība (PPP), piemēram, vienotās tehnoloģiju iniciatīvas;

3. zināšanu un inovāciju apvienības (kas darbojas Eiropas Inovāciju un Tehnoloģiju institūta (EIT) ietvaros;

4. Eiropas Inovāciju partnerības, kuras īsteno saskaņā ar pamatiniciatīvu „Inovāciju Savienība” iniciatīvu.

Padome atzīst, ka P2P un PPP pieeja var palīdzēt mobilizēt publiskos un privātos resursus, kas vērsti galveno sociālo izaicinājumu risināšanai visefektīvākajā veidā, sekmēt resursu optimālu izmantojumu, stiprināt Eiropas Pētniecības telpu (*European Research Area*, ERA), pilnībā attīstīt Eiropas intelektuālo kapitālu, mazināt lieku dublēšanos un sekmēt labāku koordināciju starp instrumentiem, mazināt sadrumstalotību publiskajā un privātajā izpētē, stiprināt sinerģiju starp esošajiem instrumentiem.

Padome uzsver nepieciešamību ar partnerības pieeju piešķirt Eiropas un dalībvalstu līmenim pievienoto vērtību, uzlabot iespēju dalībai dažādos partnerības formās, saglabājot brīvprātības dabu un rēķinoties ar nacionālo pieeju zinātnes finansējuma izlietojumam, palielināt un saglabāt visu partneru, ieskaitot privātā sektora, īpaši mazo un vidējo uzņēmumu (MVU), dalību PPP, attīstīt sinerģiju starp Ietvara programmu pētniecībai un inovācijai Horizonts 2020 un Vienoto stratēģisko ietvaru Kohēzijas politikai, samazināt administratīvo slogu un vienkāršot nosacījumus un procedūras.

Padome uzsver nepieciešamību uzlabot esošo P2P instrumentu efektivitāti un EK vēlmi apvienot esošos instrumentus. Tiek uzsvērta nepieciešamība pēc sinerģijas starp vienotās plānošanas un Ietvarprogrammas (IP) instrumentiem. Saistībā ar ERA attīstību tiek skatīti jautājumi par ilgtermiņa partnerībām un IP pārvaldību, finansēšanu un pārrobežu sadarbības uzlabošanu.

Padome piekrīt, ka nākotnē PPP būtu jāsekmē ražošanas konkurētspējas sekmēšanai, jārisina lielo sociālo izaicinājumu jautājumi u.c. EK iesaka izveidot speciālu PPP organizāciju saskaņā ar jaunās Finanšu regulas 201. pantu. PPP jābalstās uz iespēju dalībvalstīm nacionālā līmenī izlemt, vai un kā tās vēlas tās atbalstīt.

Padome atgādina par EIT un zināšanu un inovāciju apvienības veikto nozīmīgo lomu izglītības, pētniecības un uzņēmējdarbības pušu integrācijā Horizonts 2020 kontekstā. Attiecībā uz Eiropas inovāciju partnerībām dalībvalstīm jābūt iesaistītām lēmumu pieņemšanas procesā, to īstenošanai jānotiek caur atbilstošiem politiskajiem un administratīvajiem kanāliem, ieskaitot programmkomitejas, EK tie aicināta nodrošināt šī instrumenta vienkāršošanu un labāku koordināciju.

Vienlaikus Padome aicina EK informēt dalībvalstis par katru izlemto rīcību attiecībā uz jauniem instrumentiem nākotnē, kā arī par esošo instrumentu racionalizāciju, ieskaitot to iespējamo apvienošanu. Padome vēlas izvairīties no papildus administratīviem pasākumiem un vēlas veikt stratēģiskus pasākumus pēc esoša 7. IP parauga. Savukārt EK vēlas ieviest vienkāršus noteikumus visām Horizonts 2020 iniciatīvām, tādējādi atvieglot dalību tajās, nodrošinot elastību un saturēt kopā instrumentus ar dažādu uzbūvi.

Latvija kopumā atbalsta Padomes secinājumus par partnerībām pētniecībā un inovācijā.

**Latvija atbalsta** visaptverošas pētniecības un inovācijas stratēģijas izstrādi, jo tā palīdzēs sasniegt stratēģijas „Eiropa 2020” mērķus attiecībā uz ilgtspējīgu un visaptverošu izaugsmi un ļaus nodrošināt sabalansētu pētniecības un inovāciju attsītību.

**Latvija atzīst** ES Zinātnes un tehnoloģiju Ietvarprogrammu lielo pozitīvo nozīmi uz Eiropas un Latvijas zinātnes attīstību, konkurētspējas veicināšanu, pētnieciskā faktora stiprināšanu un pētnieku iesaistīšanos starptautiskajā apritē sekmēšanu.

**Latvija atzīst** 7. Ietvarprogrammas lielo ietekmi uz Eiropas sociālajiem un politiskajiem procesiem un atsaukšanās uz globālajām problēmām (t.s. globālajiem izaicinājumiem), kas skar visu Eiropu un ietekmē visas nozares.

**Latvija uzskata**, ka Eiropas zinātnei arī turpmāk lielā mērā vajadzētu saistīt pētniecības mērķus ar sociālo un politisko procesu problemātiskajiem jautājumiem, lai palīdzētu risināt globāla mēroga problēmas.

**Latvija par īpaši nozīmīgu uzskata** pētniecības infrastruktūru jautājumu, un ir to norādījusi savā sagatavotajā nostājā par Horizonts 2020 veidošanu. Pētniecības infrastruktūras ir cieši saistītas ar zinātniskās ekselences kritēriju, **tāpēc Latvija uzskata**, ka jāveido cieša integrācija starp reģionālajām infrastruktūrām un Eiropas pētniecības infrastruktūru tīklu.

**Latvija atbalsta principu**, ka ir svarīgi piemērot vienādus nosacījumus visām ES pētniecības, attīstības un inovāciju programmām, tādējādi radot vienādus noteikumus, kas palīdzēs nodrošināt uz uzticību balstītu pieeju pētniecības programmām.

**Latvijai ir būtiski**, ka tiek turpināts darbs, lai uzlabotu mazo un vidējo uzņēmumu spēju sekmīgāk iesaistīties Ietvarprogrammas projektos. Galvenokārt tas saistīts ar 7. Ietvarprogrammas vienkāršošanu un birokrātisko šķēršļu mazināšanu, jo bieži projektu un pieteikumu gatavošana finansējuma saņemšanai ir ne vien sarežģīta, bet arī laikietilpīga, lai mazo un vidējo uzņēmumu ierobežotu resursu (brīvi naudas līdzekļi, cilvēkresursi u.c.) apstākļos būtu ieinteresēti šo finanšu instrumentu apgūšanā un sniegto iespēju izmantošanā.

**Latvija uzskata**, ka ātra un viegla piekļuve finansējumam šādiem uzņēmumiem ir īpaši būtiska globālās konkurences un straujās tehnoloģisko inovāciju attīstības laikā.

**Latvija uzskata**, ka progress, kas sasniegts vienotajā plānošanā, kā arī pasākumi, kas tiek veikti vienotās plānošanas iniciatīvu sakarā, liecina, ka, tikai konsolidējot Eiropas pētniecības resursus, ir iespējama efektīva pētniecības veikšana, zināšanu pārneses un vienotas Eiropas Pētniecības telpas īstenošana. Tas ir īpaši svarīgi laikā, kad Eiropas pētniecībai un inovācijai jārisina Eiropas un/vai pasaules līmeņa problēmas, kur vienas valsts kapacitāte un resursi ir ierobežoti.

**Tāpēc Latvija norāda**, ka vienotā plānošana ir zinātnisko, administratīvo un finansiālo pasākumu process, kas ļauj koncentrēt Eiropas pētniecības cilvēku, finanšu un administratīvos resursus, kā arī ļauj novērst pētniecības sadrumstalotības problēmu intelektuālā potenciāla un pieejamās pētniecības infrastruktūras ziņā.

**Latvija augstu vērtē un atbalsta** Eiropas pūliņus vienotu plānošanas un partnerības pasākumu pētniecībā izveidošanā un īstenošanā un ar interesi gaidīs pilotpartnerības AHA pirmos rezultātus.

Tomēr **vienlaikus Latvija uzskata**, ka būtu svarīgi izvērtēt Eiropas inovāciju partnerību un citu instrumentu (vienotās plānošanas iniciatīvas, kopīgās tehnoloģiju iniciatīvas) tēmas, lai izvairītos no to pārklāšanās un dublēšanās.

**Latvija iestājas par** pieejamo atbalsta instrumentu apvienošanu un izstrādāšanu. Latvija uzskata, ka kopīgu programmu izveide palīdzēs taupīt finanšu un cilvēkresursus, kā arī padarīs tos vieglāk pieejamus zinātniekiem un mazajiem un vidējiem uzņēmumiem.

**Vienlaikus Latvija aicina ņemt vērā** cilvēkresursu kapacitātes aspektu, kas ir aktuāls mazām valstīm. Šī aspekta dēļ mazo valstu dalība visos finanšu instrumentos var būt apgrūtināta, un tas var negatīvi atsaukties uz šo valstu zinātniskās ekselences rādītājiem.

**Latvijai būtu svarīgi** saprast arī to, kā tiks finansētas un pārvaldītas Eiropas inovāciju partnerības, jo pagaidām nav skaidra šo jauno instrumentu pārvaldība, ieskaitot administratīvās procedūras.

Latvijas nostāja par ES daudzgadu budžetu 2014.-2020. gadam pausta Ārlietu ministrijas pozīcijā Nr.1 „Par ES daudzgadu budžetu 2014.-2020. gadam”.

Delegācijas vadītājs: **Roberts Ķīlis**, izglītības un zinātnes ministrs,

**Mareks Gruškevics**, Izglītības un zinātnes ministrijas valsts sekretārs

Delegācijas dalībnieki: **Liene Bramane**, Izglītības un zinātnes ministrijas nozares padomniece.

Izglītības un zinātnes ministra vietā,

vides aizsardzības un reģionālās

attīstības ministrs E.Sprūdžs

Vīza:

Valsts sekretāra vietniece,

valsts sekretāra pienākumu izpildītāja L.Sīka

28.11.2011. 11:00

1785

Izglītības un zinātnes ministrijas

Zinātnes, tehnoloģiju un inovāciju departamenta

vecākā referente

B.Beinaroviča

67047885, [baiba.beinarovica@izm.gov.lv](mailto:baiba.beinarovica@izm.gov.lv)